Alikantės tarptautinis oro uostas
Alikantės tarptautinis oro uostas (IATA kodas: ALC, ICAO kodas: LEAL) – šeštas pagal keleivių skaičių Ispanijos tarptautinis oro uostas. Pirmasis Alikantės aerodromas buvo įrengtas 1936 m. Vėliau – 1967 m. aerodromas buvo perkeltas į kitą vietą, 9 km į pietvakarius nuo Alikantės centro, įrengtas keleivių terminalas. Nuo 1969 m. aviakompanija Iberia pradėjo skrydžius į Madridą ir Barseloną. Dėl didelio turistų srauto, jau 1970 m. Alikantės oro uoste pervežta 1 milijonas keleivių. 1974 m. baigtas statyti naujas oro uosto keleivių terminalas. 1978 m. oro uosto kilimo ir tūpimo takas prailgintas iki 3 km ilgio. 2007 m. Alikantės oro uoste bazę atidarė aviakompanija Ryanair. Šiuo metu Alikantė yra ketvirtoji didžiausia Ryanair kompanijos bazė, kurioje nuolat laikomi 9 lėktuvai. 2009 m. oro uoste pervežta 9,13 mln. keleivių. Alikantės oro uoste veikia du keleivių terminalai. Šalia pirmojo terminalo statomas ir trečiasis, kurį planuojama atidaryti 2011 m. Alikantės oro uostas lengvai pasiekiamas autostradomis, autobusais, taksi, ateityje planuojama nutiesti ir geležinkelio liniją į oro uostą.